Det Økonomiske og Sociale Udvalgs udtalelse om:

- "Kommissionens forslag til Rådets forordning om ændring af forordning (EF) nr. 1260/1999 om vedtagelse af generelle regler for strukturfondene",

- "Kommissionens forslag til Rådets forordning om ændring, for så vidt angår strukturforanstaltningerne, af forordning (EØF) nr. 3763/91 om særlige foranstaltninger for visse landbrugsprodukter til fordel for de oversøiske franske departementer",

- "Kommissionens forslag til Rådets forordning om ændring, for så vidt angår strukturforanstaltningerne, af forordning (EØF) nr. 1600/92 om særlige foranstaltninger for visse landbrugsprodukter til fordel for Azorerne og Madeira",

- "Kommissionens forslag til Rådets forordning om ændring, for så vidt angår strukturforanstaltningerne, af forordning (EØF) nr. 1601/92 om særlige foranstaltninger for visse landbrugsprodukter til fordel for de Kanariske Øer", og

- "Kommissionens forslag til Rådets forordning (EF) om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet"

(2001/C 139/08)

Rådet besluttede den 18. december 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Den Økonomiske og Monetære Union og Økonomisk og Social Samhørighed, som udpegede Dario Mengozzi til ordfører. Sektionen vedtog sin udtalelse den 8. februar 2001.

Det Økonomiske og Sociale Udvalg vedtog på sin 379. plenarforsamling af 28. februar og 1. marts 2001, mødet den 28. februar 2001 med 112 stemmer for, ingen imod og 1 hverken for eller imod, følgende udtalelse.

1. ØSU bifalder Kommissionens forslag.

1.1. ØSU mener, at forslagene skal ses i lyset af behovet for at tage behørigt hensyn til de særlige forhold, der kendetegner EU's syv mest perifere regioner, som omhandles i artikel 299, stk. 2, i Amsterdam-traktaten, og som blev understreget på Det Europæiske Råds møde i Køln og Feira.

1.2. De foreslåede foranstaltninger har begrænset anvendelsesområde, idet de blot øger maksimumssatserne for fællesskabsstøtte til investeringer i SMV'er, landbrug, skovbrug og fiskerisektoren samt forarbejdning og afsætning af landbrugsprodukter.

1.3. ØSU konstaterer til sin tilfredshed, at foranstaltningerne er i overensstemmelse med de udtalelser, det har fremsat ved forskellige lejligheder om de specielle problemer, som EU's regioner i den yderste periferi står over for, og hvori det påpeges, at den socio-økonomiske udvikling i disse regioner skal bringes på niveau med resten af Fællesskabet ved hjælp af særligt tilpassede foranstaltninger.

2. Endelig bifalder ØSU Kommissionens bestræbelser for at udarbejde en kodificeret udgave af de foreslåede ændringer til landbrugsdelen i POSEI-forordningerne(1). Denne foranstaltning efterkommer ligeledes det af ØSU ofte udtrykte ønske om, at Fællesskabets retsakter skal være mere overskuelige og gøres mere tilgængelige for offentligheden.

Bruxelles, den 28. februar 2001.

Göke Frerichs

Formand for

Det Økonomiske og Sociale Udvalg

(1) Særligt program for EU's ø-regioner i den yderste periferi.